Час нараджэння Праблагаславёнай Дзевы Марыi, Мацi Госпада нашага Iiсуса Хрыста, прыпадае на час, калі селянiн радуецца заканчэнню напружанай i працаёмкай пары — жнiва. У народнай абраднасці свята важную ролю адыгрывае так неабходная сейбiту рэч — “багач” — сявенька з жытам цi пшанiцай i ўстаўленай свечкай (жыта вымалочваецца з першага зажынкавага снапа i зносiцца па жменьцы з кожнага двара). З “багачом” у гэты дзень абыходзяць усе двары ў вёсцы, а на заканчэнне збiраюць на выгане статак i абносяць вакол яго “багач”. Пасля свята “багач” ставяць у хаце пэўнага гаспадара i пакiдаюць да наступнага жнiва. Паводле народных павер’яў, “багач” павiнен забяспечыць дому багацце i шчасце.